CELEX: 32016D2004
Language: el
Date: 2016-11-14 00:00:00
Title: Εκτελεστική απόφαση (ΕΕ) 2016/2004 της Επιτροπής, της 14ης Νοεμβρίου 2016, για την τροποποίηση της εκτελεστικής απόφασης 2013/780/ΕΕ για την πρόβλεψη παρέκκλισης από το άρθρο 13 παράγραφος 1 σημείο ii) της οδηγίας 2000/29/ΕΚ του Συμβουλίου όσον αφορά την αποφλοιωμένη πριστή ξυλεία από Quercus L., Platanus L. και Acer saccharum Marsh. καταγωγής Ηνωμένων Πολιτειών της Αμερικής [κοινοποιηθείσα υπό τον αριθμό C(2016) 7181]

16.11.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 308/62
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2016/2004 ΤΗΣ ΕΠΙΤΡΟΠΉΣ
   της 14ης Νοεμβρίου 2016
   για την τροποποίηση της εκτελεστικής απόφασης 2013/780/ΕΕ για την πρόβλεψη παρέκκλισης από το άρθρο 13 παράγραφος 1 σημείο ii) της οδηγίας 2000/29/ΕΚ του Συμβουλίου όσον αφορά την αποφλοιωμένη πριστή ξυλεία από Quercus L., Platanus L. και Acer saccharum Marsh. καταγωγής Ηνωμένων Πολιτειών της Αμερικής
   
      
         [κοινοποιηθείσα υπό τον αριθμό C(2016) 7181]
      
   
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2000/29/ΕΚ του Συμβουλίου, της 8ης Μαΐου 2000, περί προστατευτικών μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας (1), και ιδίως το άρθρο 15 παράγραφος 1 δεύτερη περίπτωση,
   Εκτιμώντας τα ακόλουθα:
   
               (1)
            
            
               Η οδηγία 2000/29/ΕΚ προβλέπει μέτρα προστασίας από την εισαγωγή στην Ένωση από τρίτες χώρες οργανισμών που είναι επιβλαβείς για τα φυτά ή τα φυτικά προϊόντα. Το άρθρο 1 της εκτελεστικής απόφασης 2013/780/ΕΕ της Επιτροπής (2) προβλέπει παρέκκλιση από τα προστατευτικά μέτρα που ορίζονται στην οδηγία 2000/29/ΕΚ και χορηγεί στα κράτη μέλη άδεια να επιτρέπουν την εισαγωγή στο έδαφός τους αποφλοιωμένης πριστής ξυλείας από Quercus L., Platanus L. και Acer saccharum Marsh., καταγωγής Ηνωμένων Πολιτειών της Αμερικής, χωρίς να συνοδεύεται από φυτοϋγειονομικό πιστοποιητικό, έως τις 30 Νοεμβρίου 2016, εφόσον η εν λόγω ξυλεία πληροί τους όρους που καθορίζονται στο παράρτημα της εν λόγω εκτελεστικής απόφασης.
            
         
               (2)
            
            
               Η εκτελεστική απόφαση (ΕΕ) 2015/893 της Επιτροπής (3) καθορίζει τις απαιτήσεις για την εισαγωγή στην Ένωση αποφλοιωμένης πριστής ξυλείας από Platanus L. και Acer spp. καταγωγής τρίτων χωρών. Οι εν λόγω απαιτήσεις κρίνονται απαραίτητες για τη φυτοϋγειονομική προστασία της επικράτειας της Ένωσης από το Anoplophora glabripennis (Motschulsky) και καμία παρέκκλιση από αυτές δεν πρέπει να θεωρείται δικαιολογημένη. Επομένως, τα εν λόγω είδη αποφλοιωμένης πριστής ξυλείας δεν υπόκεινται πλέον στην παρέκκλιση που προβλέπεται στην εκτελεστική απόφαση 2013/780/ΕΕ.
            
         
               (3)
            
            
               Βάσει των πληροφοριών που υποβάλλονται περιοδικά από τα κράτη μέλη στην Επιτροπή, μπορεί να συναχθεί το συμπέρασμα ότι η εφαρμογή των ειδικών όρων που προβλέπονται στο παράρτημα της εκτελεστικής απόφασης 2013/780/ΕΕ είναι επαρκής για την πρόληψη της εισαγωγής επιβλαβών οργανισμών στην Ένωση. Τα κράτη μέλη θα πρέπει να συνεχίσουν να εφαρμόζουν τους εν λόγω όρους όσον αφορά την αποφλοιωμένη πριστή ξυλεία από Quercus L. καταγωγής Ηνωμένων Πολιτειών της Αμερικής. Η αξιολόγηση των τεχνικών πληροφοριών που υπέβαλαν οι Ηνωμένες Πολιτείες δείχνει ότι το Κiln Drying Sawn Hardwood Lumber Certification Program (πρόγραμμα πιστοποίησης ξήρανσης σε κλίβανο πριστής σκληρής ξυλείας) που αναφέρεται στο άρθρο 2 παράγραφος 3 της εκτελεστικής απόφασης 2013/780/ΕΕ λειτουργεί αποτελεσματικά.
            
         
               (4)
            
            
               Επομένως, η έγκριση της παρέκκλισης όσον αφορά την αποφλοιωμένη πριστή ξυλεία από Quercus L. καταγωγής Ηνωμένων Πολιτειών της Αμερικής θα πρέπει να παραταθεί έως τις 31 Δεκεμβρίου 2026 προκειμένου να αποφευχθούν περιττές διαταραχές του εμπορίου όσον αφορά την εν λόγω ξυλεία.
            
         
               (5)
            
            
               Συνεπώς, η εκτελεστική απόφαση 2013/780/ΕΕ θα πρέπει να τροποποιηθεί αναλόγως.
            
         
               (6)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Τροποποίηση της εκτελεστικής απόφασης 2013/780/ΕΕ
   Η εκτελεστική απόφαση 2013/780/ΕΕ τροποποιείται ως εξής:
   
               1)
            
            
               Το άρθρο 1 αντικαθίσταται από το ακόλουθο κείμενο:
               «Άρθρο 1
               Κατά παρέκκλιση από το άρθρο 13 παράγραφος 1 σημείο ii) της οδηγίας 2000/29/ΕΚ, χορηγείται στα κράτη μέλη άδεια να επιτρέπουν την εισαγωγή στο έδαφός τους αποφλοιωμένης πριστής ξυλείας από Quercus L., καταγωγής Ηνωμένων Πολιτειών της Αμερικής, η οποία καλύπτεται από έναν κωδικό της ΣΟ και από τις περιγραφές που αναφέρονται στο τμήμα I6 του μέρους Β του παραρτήματος V της εν λόγω οδηγίας, χωρίς να συνοδεύεται από φυτοϋγειονομικό πιστοποιητικό, εφόσον η εν λόγω ξυλεία πληροί τους όρους που καθορίζονται στο παράρτημα της παρούσας απόφασης».
            
         
               2)
            
            
               Στο άρθρο 3, η ημερομηνία «30 Νοεμβρίου 2016» αντικαθίσταται από την ημερομηνία «31 Δεκεμβρίου 2026».
            
         Άρθρο 2
   Αποδέκτες
   Η παρούσα απόφαση απευθύνεται στα κράτη μέλη.
   
      Βρυξέλλες, 14 Νοεμβρίου 2016.
      
         
            Για την Επιτροπή
         
         Vytenis ANDRIUKAITIS
         
            Μέλος της Επιτροπής
         
      
   
   
      (1)  ΕΕ L 169 της 10.7.2000, σ. 1.
   
      (2)  Εκτελεστική απόφαση 2013/780/ΕΕ της Επιτροπής, της 18ης Δεκεμβρίου 2013, για την πρόβλεψη παρέκκλισης από το άρθρο 13 παράγραφος 1 σημείο ii) της οδηγίας 2000/29/ΕΚ του Συμβουλίου όσον αφορά την αποφλοιωμένη πριστή ξυλεία από Quercus L., Platanus L. και Acer saccharum Marsh. καταγωγής Ηνωμένων Πολιτειών της Αμερικής (ΕΕ L 346 της 20.12.2013, σ. 61).
   
      (3)  Εκτελεστική απόφαση (ΕΕ) 2015/893 της Επιτροπής, της 9ης Ιουνίου 2015, σχετικά με έκτακτα μέτρα για την πρόληψη της εισαγωγής και της εξάπλωσης στην Ένωση του Anoplophora glabripennis (Motschulsky) (ΕΕ L 146 της 11.6.2015, σ. 16).